b"\n_START_ARTICLE_\nCorbul\n_START_SECTION_\nIntriga\n_START_PARAGRAPH_\n\xe2\x80\x9eSt\xc3\xaend, c\xc3\xaendva, la miez de noapte, istovit, furat de \xc8\x99oapte _NEWLINE__NEWLINE_Din oracole ce\xc8\x9boase, c\xc4\x83r\xc8\x9bi cu t\xc3\xaelc tulbur\xc4\x83tor, _NEWLINE__NEWLINE_Piroteam, uit\xc3\xaend de toate, c\xc3\xaend deodat\xc4\x83-aud cum bate, _NEWLINE__NEWLINE_Cineva p\xc4\x83rea c\xc4\x83 bate \xe2\x80\x93 bate-n u\xc8\x99a mea u\xc8\x99or._NEWLINE__NEWLINE_\xc2\xabE vreun trec\xc4\x83tor \xe2\x80\x93 g\xc3\xaendit-am \xe2\x80\x93 \xc8\x99i-a b\xc4\x83tut \xc3\xaent\xc3\xaempl\xc4\x83tor._NEWLINE__NEWLINE_\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0Doar at\xc3\xaet, un trec\xc4\x83tor.\xc2\xbb\xe2\x80\x9d_NEWLINE_\xe2\x80\x9eCorbul\xe2\x80\x9d prezint\xc4\x83 un narator anonim care, \xc3\xaentr-o noapte trist\xc4\x83 de decembrie, cite\xc8\x99te \xe2\x80\x9ec\xc4\x83r\xc8\x9bi cu t\xc3\xa2lc tulbur\xc4\x83tor\xe2\x80\x9d ca un mijloc de a uita de pierderea iubitei sale Lenore. El aude o b\xc4\x83taie \xc3\xaen u\xc8\x99\xc4\x83 f\xc4\x83r\xc4\x83 s\xc4\x83 fie nimeni acolo \xc8\x99i simte brusc c\xc4\x83 t\xc3\xa2mplele \xc3\xaei \xe2\x80\x9eardeau v\xc4\x83paie\xe2\x80\x9d. B\xc4\x83taia se repet\xc4\x83 pu\xc8\x9bin mai tare, iar naratorul \xc3\xae\xc8\x99i d\xc4\x83 seama c\xc4\x83 zgomotul provine de la fereastra sa. El deschide geamul pentru a cerceta sursa zgomotului \xc8\x99i atunci un corb intr\xc4\x83 \xc3\xaen camer\xc4\x83 \xe2\x80\x9ec-un fo\xc8\x99net grav de-arip\xc4\x83\xe2\x80\x9d. F\xc4\x83r\xc4\x83 s\xc4\x83-i acorde aten\xc8\x9bie b\xc4\x83rbatului, corbul se a\xc8\x99eaz\xc4\x83 pe un bust al zei\xc8\x9bei Pallas Atena aflat deasupra u\xc8\x99ii._NEWLINE_Amuzat de dispozi\xc8\x9bia serioas\xc4\x83 a corbului, b\xc4\x83rbatul \xc3\xaei cere p\xc4\x83s\xc4\x83rii s\xc4\x83-\xc8\x99i spun\xc4\x83 numele. Singurul r\xc4\x83spuns al corbului este \xe2\x80\x9eNevermore\xe2\x80\x9d. Naratorul este surprins de faptul c\xc4\x83 pas\xc4\x83rea vorbe\xc8\x99te, de\xc8\x99i ea nu roste\xc8\x99te dec\xc3\xa2t acel cuv\xc3\xa2nt. El \xc3\xae\xc8\x99i spune singur c\xc4\x83 \xe2\x80\x9eprietenul\xe2\x80\x9d s\xc4\x83u corbul va zbura din via\xc8\x9ba sa ca \xc8\x99i \xe2\x80\x9emul\xc8\x9bi prieteni, mul\xc8\x9bi, ca-n zbor\xe2\x80\x9d sau ca speran\xc8\x9bele pe care le-a avut odat\xc4\x83. Ca \xc8\x99i cum i-ar r\xc4\x83spunde, corbul roste\xc8\x99te din nou \xe2\x80\x9eNevermore\xe2\x80\x9d. Naratorul ajunge la concluzia c\xc4\x83 pas\xc4\x83rea a \xc3\xaenv\xc4\x83\xc8\x9bat cuv\xc3\xa2ntul \xe2\x80\x9eNevermore\xe2\x80\x9d de la un st\xc4\x83p\xc3\xa2n nefericit \xc8\x99i c\xc4\x83 este singurul cuv\xc3\xa2nt pe care \xc3\xael \xc8\x99tie._NEWLINE_Cu toate acestea, naratorul \xc3\xae\xc8\x99i trage scaunul drept \xc3\xaen fa\xc8\x9ba corbului, dorind s\xc4\x83 afle mai multe despre el. El se g\xc3\xa2nde\xc8\x99te un moment \xc3\xaen t\xc4\x83cere, iar mintea \xc3\xaei fuge din nou la pierduta sa Lenore. \xc3\x8encepe s\xc4\x83 cread\xc4\x83 c\xc4\x83 aerul devine mai dens \xc8\x99i c\xc4\x83 simte prezen\xc8\x9ba \xc3\xaengerilor \xc8\x99i se \xc3\xaentreab\xc4\x83 dac\xc4\x83 Dumnezeu \xc3\xaei trimite un semn c\xc4\x83 ar trebui s\xc4\x83 o uite pe Lenore. Pas\xc4\x83rea \xc3\xaei r\xc4\x83spunde din nou negativ, suger\xc3\xa2nd c\xc4\x83 el nu se poate elibera de propriile amintiri. Naratorul se \xc3\xaenfurie, numind corbul \xe2\x80\x9esol al Beznei\xe2\x80\x9d \xc8\x99i \xe2\x80\x9eprofet\xe2\x80\x9d. \xc3\x8entr-un final, el \xc3\xaentreab\xc4\x83 corbul dac\xc4\x83 se va \xc3\xaent\xc3\xa2lni cu Lenore \xc3\xaen Rai. C\xc3\xa2nd corbul \xc3\xaei r\xc4\x83spunde cu acela\xc8\x99i cuv\xc3\xa2nt, naratorul \xc8\x9bip\xc4\x83 \xc8\x99i \xc3\xaei comand\xc4\x83 s\xc4\x83 se \xc3\xaentoarc\xc4\x83 pe \xe2\x80\x9e\xc8\x9b\xc4\x83rmul Nop\xc8\x9bii\xe2\x80\x9d, dar pas\xc4\x83rea nu se mi\xc8\x99c\xc4\x83. \xe2\x80\x9eDe-atunci, pe totdeauna, Corbul st\xc4\x83, \xc8\x99i st\xc4\x83 \xc3\xaentr-una\xe2\x80\x9d pe bustul zei\xc8\x9bei Pallas Atena, r\xc4\x83m\xc3\xa2n\xc3\xa2nd acolo pentru totdeauna. Autorul m\xc4\x83rturise\xc8\x99te atunci c\xc4\x83 sufletul lui este prins sub umbra corbului \xc8\x99i c\xc4\x83 nu se mai ridica \xe2\x80\x9eNiciodat\xc4\x83 \xe2\x80\x93 Nevermore!\xe2\x80\x9d.\n_START_SECTION_\nScrierea poemului\n_START_PARAGRAPH_\nPoe a profitat de succesul poemului, scriind un eseu numit \xe2\x80\x9eFilosofia crea\xc8\x9biei poetice\xe2\x80\x9d (1846), \xc3\xaen care detaliaz\xc4\x83 modul \xc3\xaen care a fost compus \xe2\x80\x9eCorbul\xe2\x80\x9d. Descrierea prezentat\xc4\x83 este probabil exagerat\xc4\x83, cu toate c\xc4\x83 eseul ofer\xc4\x83 o vedere de ansamblu asupra teoriei literare a lui Poe. Acesta explic\xc4\x83 c\xc4\x83 fiecare component\xc4\x83 a poemului are o baz\xc4\x83 logic\xc4\x83: corbul intr\xc4\x83 \xc3\xaen camer\xc4\x83 pentru a evita o furtun\xc4\x83 (\xc3\xaen \xe2\x80\x9emiez de noapte\xe2\x80\x9d \xc3\xaentr-un \xe2\x80\x9edecembrie cu zloat\xc4\x83\xe2\x80\x9d), iar a\xc8\x99ezarea sa pe un bust alb pal, avea inten\xc8\x9bia de a crea un contrast vizual \xc3\xaen compara\xc8\x9bie cu pas\xc4\x83rea, ce era neagr\xc4\x83. Autorul sus\xc8\x9bine c\xc4\x83 niciun aspect al poemului nu a fost \xc3\xaent\xc3\xa2mpl\xc4\x83tor, fiind controlat total de c\xc4\x83tre el. Chiar termenul \xe2\x80\x9eNevermore\xe2\x80\x9d, sus\xc8\x9bine Poe, este folosit datorit\xc4\x83 efectului creat de sunetele vocalice lungi (cu toate c\xc4\x83 este posibil s\xc4\x83 fi fost inspirat de George Gordon Byron sau Henry Wadsworth Longfellow). Poe a mai folosit sunetul produs de vocala \xe2\x80\x9eo\xe2\x80\x9d lung\xc4\x83 \xc8\x99i \xc3\xaen alte poeme: \xe2\x80\x9eno more\xe2\x80\x9d \xc3\xaen \xe2\x80\x9eT\xc4\x83cere\xe2\x80\x9d sau \xe2\x80\x9eevermore\xe2\x80\x9d \xc3\xaen \xe2\x80\x9eViermele biruitor\xe2\x80\x9d. Subiectul \xc3\xaen sine, a declarat Poe, a fost ales deoarece \xe2\x80\x9emoartea ... unei femei frumoase este f\xc4\x83r\xc4\x83 \xc3\xaendoial\xc4\x83 cea mai poetic\xc4\x83 tem\xc4\x83 din lume\xe2\x80\x9d. Spus\xc4\x83 de \xe2\x80\x9ebuzele... unui \xc3\xaendr\xc4\x83gostit \xc3\xaendoliat\xe2\x80\x9d este modul mai potrivit pentru a ob\xc8\x9bine efectul scontat. Pe l\xc3\xa2ng\xc4\x83 tema de esen\xc8\x9b\xc4\x83 poetic\xc4\x83, este posibil ca Lenore s\xc4\x83 fi fost inspirat\xc4\x83 de evenimente reale din via\xc8\x9ba lui Poe precum pierderea timpurie a mamei sale, Eliza Poe, sau lunga boal\xc4\x83 suportat\xc4\x83 de so\xc8\x9bia lui, Virginia. \xc3\x8en esen\xc8\x9b\xc4\x83, Poe consider\xc4\x83 \xe2\x80\x9eCorbul\xe2\x80\x9d un experiment de a \xe2\x80\x9emul\xc8\x9bumi at\xc3\xa2t gustul mul\xc8\x9bimii, c\xc3\xa2t \xc8\x99i al criticilor\xe2\x80\x9d, fiind accesibil at\xc3\xa2t masei, c\xc3\xa2t \xc8\x99i \xc3\xaenaltelor cercuri literare. Nu este cunoscut\xc4\x83 durata de lucru a poetului la \xe2\x80\x9eCorbul\xe2\x80\x9d, exist\xc3\xa2nd unele teorii ce sus\xc8\x9bin c\xc4\x83 acest lucru a durat o singur\xc4\x83 zi, \xc3\xaen timp ce alte teorii sus\xc8\x9bin c\xc4\x83 scrierea poemului a durat zece ani. Poe a recitat un poem ce se crede c\xc4\x83 a fost o versiune de \xc3\xaenceput a \xe2\x80\x9eCorbul\xe2\x80\x9d-ui \xc3\xaen 1843 \xc3\xaen Saratoga, New York. Este posibil ca o variant\xc4\x83 timpurie s\xc4\x83 fi con\xc8\x9binut o bufni\xc8\x9b\xc4\x83.\n_START_SECTION_\nIstoricul public\xc4\x83rii\n_START_PARAGRAPH_\nPoe i-a ar\xc4\x83tat pentru prima dat\xc4\x83 poemul prietenului \xc8\x99i fost angajator, George Rex Graham de la Graham's Magazine, \xc3\xaen Philadelphia. Graham a refuzat crea\xc8\x9bia, care e posibil s\xc4\x83 nu fi fost \xc3\xaen varianta final\xc4\x83, cu toate c\xc4\x83 i-a dat 15 dolari lui Poe din mil\xc4\x83. Poe a \xc3\xaencercat apoi s\xc4\x83 v\xc3\xa2nd\xc4\x83 \xe2\x80\x9eCorbul\xe2\x80\x9d publica\xc8\x9biei The American Review, primind 9 dolari. Aceasta a publicat-o \xc3\xaen edi\xc8\x9bia sa din februarie 1845, sub pseudonimul \xe2\x80\x9eQuarles\xe2\x80\x9d, o aluzie la poetul englez Francis Quarles. f\xc4\x83r\xc4\x83 a face cunoscut numele autorului. Prima dat\xc4\x83 c\xc3\xa2nd numele lui Poe a fost publicat al\xc4\x83turi de poezie a avut loc la 29 ianuarie 1845 \xc3\xaen Evening Mirror. Nathaniel Parker Willis, editor la Evening Mirror, a descris poemul \xc3\xaen introducere ca fiind \xe2\x80\x9ene\xc3\xaentrecut \xc3\xaen poezia englez\xc4\x83 datorit\xc4\x83 conceperii delicate, ingenuit\xc4\x83\xc8\x9bii de maestru \xc3\xaen versifica\xc8\x9bie, precum \xc8\x99i consisten\xc8\x9bei, men\xc8\x9binute de elevarea imaginativ\xc4\x83... Va r\xc4\x83m\xc3\xa2ne \xc3\xaen mintea tuturor celor care \xc3\xael vor citi\xe2\x80\x9d. \xc3\x8en urma acestei public\xc4\x83ri, poemul a ap\xc4\x83rut \xc3\xaen mai multe ziare de-a lungul Statelor Unite, inclusiv New York Tribune (4 februarie 1845), Broadway Journal (nr. 1, 8 februarie 1845), Southern Literary Messenger (vol. 11, martie 1845), Literary Emporium (vol. 2, decembrie 1845), Saturday Courier (nr. 16, 25 iulie 1846) \xc8\x99i Richmond Examiner (25 septembrie 1849). A ap\xc4\x83rut \xc8\x99i \xc3\xaen numeroase antologii, \xc3\xaencep\xc3\xa2nd cu Poets and Poetry of America, realizat\xc4\x83 de Rufus Wilmot Griswold in 1847._NEWLINE_Succesul imediat al \xe2\x80\x9eCorbul\xe2\x80\x9d-ui i-a f\xc4\x83cut pe cei de la editura G. P. Putnam's Sons s\xc4\x83 publice o colec\xc8\x9bie cu proza lui Poe, intitulat\xc4\x83 Tales (Povestiri) \xc3\xaen iunie 1845; aceasta a fost prima lui carte publicat\xc4\x83 \xc3\xaen ultimii cinci ani. Au publicat \xc8\x99i o colec\xc8\x9bie de poezii intitulat\xc4\x83 The Raven and Other Poems (Corbul \xc8\x99i alte poeme) pe 19 noiembrie 1845. Micul volum, primul de acest fel din ultimii 14 ani ai lui Poe, avea 100 de pagini \xc8\x99i era distribuit pentru 31 de cen\xc8\x9bi. Pe l\xc3\xa2ng\xc4\x83 acest poem, au mai fost incluse \xc8\x99i altele precum: \xe2\x80\x9eViermele biruitor\xe2\x80\x9d, \xe2\x80\x9eUlalume\xe2\x80\x9d, \xe2\x80\x9ePalatul b\xc3\xa2ntuit\xe2\x80\x9d, plus alte 13 poezii. \xc3\x8en prefa\xc8\x9b\xc4\x83, Poe le-a numit \xe2\x80\x9efleacuri\xe2\x80\x9d, care au fost modificate f\xc4\x83r\xc4\x83 permisiunea sa.\n_START_SECTION_\nIlustratori\n_START_PARAGRAPH_\nPublic\xc4\x83rile ulterioare ale poemului au inclus desene realizate de ilustratori bine cunoscu\xc8\x9bi. \xe2\x80\x9eCorbul\xe2\x80\x9d a ap\xc4\x83rut \xc3\xaen anul 1858 \xc3\xaentr-o antologie britanic\xc4\x83 dedicat\xc4\x83 lui Poe, cu ilustra\xc8\x9bii de John Tenniel, cunoscut pentru realizarea ilustra\xc8\x9biilor din Alice \xc3\xaen \xc8\x9aara Minunilor (The Poetical Works of Edgar Allan Poe: With Original Memoir, London: Sampson Low). Poemul a fost publicat independent, cu xilogravur\xc4\x83 de Gustave Dor\xc3\xa9 \xc3\xaen 1884 (New York: Harper & Brothers). Dor\xc3\xa9 a murit \xc3\xaenainte de publicare. \xc3\x8en 1875, o edi\xc8\x9bie francez\xc4\x83, cu text \xc3\xaen limbile francez\xc4\x83 \xc8\x99i englez\xc4\x83, a fost publicat\xc4\x83 cu litografie de \xc3\x89douard Manet, fiind tradus\xc4\x83 de poetul simbolist St\xc3\xa9phane Mallarm\xc3\xa9._NEWLINE_Mai mul\xc8\x9bi arti\xc8\x99ti ai secolului al XX-lea \xc8\x99i al secolului al XXI-lea au creat ilustra\xc8\x9bii bazate pe poem, inclusiv Edmund Dulac, Istv\xc3\xa1n Orosz \xc8\x99i Ryan Price.\n_START_SECTION_\nAnaliz\xc4\x83\n_START_PARAGRAPH_\nPoe a scris poemul ca o povestire, f\xc4\x83r\xc4\x83 s\xc4\x83 creeze o alegorie sau s\xc4\x83 cad\xc4\x83 \xc3\xaen didacticism. Tema principal\xc4\x83 este cea a devotamentului ve\xc8\x99nic. Naratorul este prins \xc3\xaentre dorin\xc8\x9ba de a uita \xc8\x99i cea de a-\xc8\x99i aminti, p\xc4\x83r\xc3\xa2nd c\xc4\x83 simte pl\xc4\x83cere s\xc4\x83 se concentreze pe pierderea suferit\xc4\x83. Naratorul presupune c\xc4\x83 \xe2\x80\x9eNevermore\xe2\x80\x9d e singurul cuv\xc3\xa2nt pe care \xc3\xael cunoa\xc8\x99te, \xe2\x80\x9ede-altele-i ne\xc8\x99tiutor\xe2\x80\x9d, dar continu\xc4\x83 s\xc4\x83-i pun\xc4\x83 \xc3\xaentreb\xc4\x83ri, cu toate c\xc4\x83 \xc8\x99tie r\xc4\x83spunsul. \xc3\x8entreb\xc4\x83rile sunt puse atunci, cu scopul anumit de a incita sentimentul de pierdere \xc8\x99i de a se subaprecia. Poe nu l\xc4\x83mure\xc8\x99te dac\xc4\x83 pas\xc4\x83rea chiar \xc8\x99tie ce spune sau inten\xc8\x9bia a fost de a cauza o reac\xc8\x9bie \xc3\xaen naratorul poemului. Naratorul este prezentat la \xc3\xaenceput ca fiind sl\xc4\x83bit \xc8\x99i obosit, devenind pe parcurs plin de regrete, \xc3\xaenainte de a trece la o stare de furie \xc8\x99i \xc3\xaen final la una de nebunie. Christopher F. S. Maligec sugereaz\xc4\x83 c\xc4\x83 poemul este un paraklausithyron elegiac, un motiv poetic din Grecia \xc8\x99i Roma Antic\xc4\x83, ce consist\xc4\x83 \xc3\xaen lamentarea unui exclus la u\xc8\x99ile \xc3\xaenchise ale iubitei.\n_START_SECTION_\nInfluen\xc8\x9be\n_START_PARAGRAPH_\nPoe spune c\xc4\x83 naratorul este un t\xc3\xa2n\xc4\x83r student. Cu toate c\xc4\x83 acest lucru nu este specificat \xc3\xaen poem, este men\xc8\x9bionat \xc3\xaen Filosofia crea\xc8\x9biei poetice, fiind \xc8\x99i sugerat prin faptul c\xc4\x83 b\xc4\x83rbatul cite\xc8\x99te \xe2\x80\x9ec\xc4\x83r\xc8\x9bi cu t\xc3\xaelc tulbur\xc4\x83tor\xe2\x80\x9d, precum \xc8\x99i de bustul lui Pallas Atena, zei\xc8\x9ba \xc3\xaen\xc8\x9belepciunii._NEWLINE_Similar studiilor sugerate \xc3\xaen nuvela Ligeia a lui Poe, aceste t\xc3\xa2lcuri ar putea avea ca tem\xc4\x83 ocultul sau magia neagr\xc4\x83. Acest lucru este accentuat de alegerea autorului de a plasa ac\xc8\x9biunea \xc3\xaen luna decembrie, asociat\xc4\x83 prin tradi\xc8\x9bie cu for\xc8\x9bele \xc3\xaentunericului. Folosirea corbului - \xe2\x80\x9epas\xc4\x83re a r\xc4\x83ului\xe2\x80\x9d - de asemenea pare s\xc4\x83 sugereze acest lucru. Aceast\xc4\x83 imagine a r\xc4\x83ului asociat\xc4\x83 corbului este subliniat\xc4\x83 de credin\xc8\x9ba naratorului c\xc4\x83 acesta are un \xe2\x80\x9enume dat de-al Iadului sobor\xe2\x80\x9d sau c\xc4\x83 este un mesager din lumea de dincolo, o referire la zeul roman al lumii subterane, Pluton (Hades \xc3\xaen mitologia greac\xc4\x83). Poe a ales corbul ca simbol central \xc3\xaen poveste deoarece dorea o creatur\xc4\x83 incapabil\xc4\x83 s\xc4\x83 g\xc3\xa2ndeasc\xc4\x83, dar capabil\xc4\x83 s\xc4\x83 vorbeasc\xc4\x83. S-a decis asupra corbului, pe care l-a considerat \xe2\x80\x9eegal capabil s\xc4\x83 vorbeasc\xc4\x83\xe2\x80\x9d cu un papagal, pentru a se potrivi tonului poeziei. Poe a declarat c\xc4\x83 acesta are menirea s\xc4\x83 simbolizeze \xe2\x80\x9eamintirea ve\xc8\x99nic\xc4\x83 \xc8\x99i \xc3\xaendoliat\xc4\x83\xe2\x80\x9d. A fost de asemenea inspirat de Grip, corbul din Barnaby Rudge de Charles Dickens. O scen\xc4\x83 din roman seam\xc4\x83n\xc4\x83 \xc3\xaen special cu poemul: la sf\xc3\xa2r\xc8\x99itul celui de-al cincilea capitol din romanul lui Dickens, Grip face un zgomot, iar cineva spune, \xe2\x80\x9eWhat was that\xc2\xa0\xe2\x80\x94 him tapping at the door?\xe2\x80\x9d (\xc3\xaen rom\xc3\xa2n\xc4\x83 \xe2\x80\x9eCe a fost acesta\xc2\xa0\xe2\x80\x94 el b\xc4\x83t\xc3\xa2nd la u\xc8\x99\xc4\x83\xe2\x80\x9d), r\xc4\x83spunsul fiind \xe2\x80\x9e\xe2\x80\x89'Tis someone knocking softly at the shutter\xe2\x80\x9d (\xc3\xaen rom\xc3\xa2n\xc4\x83 \xe2\x80\x9eEste cineva b\xc4\x83t\xc3\xa2nd u\xc8\x99or la oblon\xe2\x80\x9d) Corbul lui Dickens putea rosti mai multe cuvinte, av\xc3\xa2nd \xc8\x99i alte capacit\xc4\x83\xc8\x9bi precum scoaterea capacului de la o sticl\xc4\x83 de \xc8\x99ampanie, dar Poe accentueaz\xc4\x83 calit\xc4\x83\xc8\x9bile dramatice ale p\xc4\x83s\xc4\x83rii. Poe a scris o recenzie pentru Barnaby Rudge \xc3\xaen revista Graham's Magazine, fiind de p\xc4\x83rere, printre altele, c\xc4\x83 pas\xc4\x83rea ar fi trebuit s\xc4\x83 aib\xc4\x83 un rol mai simbolic, profetic. Similarit\xc4\x83\xc8\x9bile nu au trecut neobservate: James Russell Lowell a scris \xc3\xaen A Fable for Critics c\xc4\x83: \xe2\x80\x9eIat\xc4\x83-l pe Poe cu al s\xc4\x83u corb, precum Barnaby Rudge / Trei cincimi geniu \xc8\x99i dou\xc4\x83 n\xc4\x83scocire.\xe2\x80\x9d_NEWLINE_O posibil\xc4\x83 surs\xc4\x83 de inspira\xc8\x9bie pentru corb ar putea veni din mitologie \xc8\x99i din folclor. \xc3\x8en mitologia nordic\xc4\x83, Odin de\xc8\x9bine doi corbi numi\xc8\x9bi Huginn \xc8\x99i Muninn, reprezent\xc3\xa2nd g\xc3\xa2ndirea \xc8\x99i memoria. Corbul \xc8\x99i-a c\xc3\xa2\xc8\x99tigat reputa\xc8\x9bia de pas\xc4\x83re a oamenilor bolnavi \xc3\xaen Geneza. Potrivit folclorului evreiesc, Noe a trimis un corb alb pentru a verifica starea vremii, \xc3\xaen timp ce se afla pe arc\xc4\x83. Pas\xc4\x83rea afl\xc4\x83 c\xc4\x83 apele se retrag, dar deoarece nu se \xc3\xaentoarce imediat cu ve\xc8\x99tile, este pedepsit s\xc4\x83 m\xc4\x83n\xc3\xa2nce st\xc3\xa2rvuri toat\xc4\x83 via\xc8\x9ba, fiindu-i transformate penele \xc3\xaen negru. \xc3\x8en Metaformozele lui Ovidiu, un corb este de asemenea transformat din alb \xc3\xaen negru de zeul Apollo, deoarece i-a transmis un mesaj despre infidelitatea unei iubite. Rolul corbului ca mesager \xc3\xaen poemul lui Poe poate fi a\xc8\x99adar inspirat din aceste povestiri._NEWLINE_Poe men\xc8\x9bioneaz\xc4\x83 regiunea Galaad din Biblie \xc8\x99i un balsam, o referire la Cartea lui Ieremia (8:22) din Biblie: \xe2\x80\x9eAu doar\xc4\x83 nu mai este balsam \xc3\xaen Galaad? Au doar\xc4\x83 nu mai este acolo doctor? De ce dar nu se vindec\xc4\x83 fiica poporului Meu?\xe2\x80\x9d. \xc3\x8en acel context, balsamul din Galaad este o r\xc4\x83\xc8\x99inoas\xc4\x83 folosit\xc4\x83 cu scopuri medicale (suger\xc3\xa2nd, probabil, c\xc4\x83 naratorul trebuie vindecat dup\xc4\x83 pierderea lui Lenore). Face de asemenea o referire la Eden, cu toate c\xc4\x83 Poe folose\xc8\x99te numele pentru a \xc3\xaentreba dac\xc4\x83 Lenore a fost acceptat\xc4\x83 \xc3\xaen Rai. \xc3\x8entr-un alt moment, naratorul \xc3\xae\xc8\x99i imagineaz\xc4\x83 c\xc4\x83 serafimii (un tip de \xc3\xaengeri) au intrat \xc3\xaen camer\xc4\x83. Acesta \xc3\xae\xc8\x99i imagineaz\xc4\x83 c\xc4\x83 serafimii \xc3\xaencearc\xc4\x83 s\xc4\x83-i ia amintirile cu Lenore, folosindu-se de \xe2\x80\x9elicoarea de uitare\xe2\x80\x9d, un drog men\xc8\x9bionat \xc3\xaen Odiseea lui Homer pentru a induce uitarea.\n_START_SECTION_\nRecep\xc8\x9bie critic\xc4\x83 \xc8\x99i impact\n_START_PARAGRAPH_\n\xc3\x8en parte datorit\xc4\x83 public\xc4\x83rii duale, \xe2\x80\x9eCorbul\xe2\x80\x9d l-a transformat aproape imediat pe Edgar Allan Poe \xc3\xaentr-un nume familiar, f\xc4\x83c\xc3\xa2ndu-l s\xc4\x83 devin\xc4\x83 o celebritate na\xc8\x9bional\xc4\x83. Cititorii au \xc3\xaenceput s\xc4\x83 identifice poemul cu poetul, poreclindu-l pe Poe, \xe2\x80\x9eCorbul\xe2\x80\x9d. La scurt timp, poemul a fost retip\xc4\x83rit, parodiat \xc8\x99i ilustrat. Cu toate c\xc4\x83 l-a f\xc4\x83cut cunoscut pe Poe, poemul nu i-a adus acestuia un c\xc3\xa2\xc8\x99tig financiar semnificativ. Poetul avea s\xc4\x83 se lamenteze el-\xc3\xaensu\xc8\x99i: \xe2\x80\x9eNu am niciun ban. Sunt la fel de s\xc4\x83rac acum precum am fost toat\xc4\x83 via\xc8\x9ba - cu excep\xc8\x9bia speran\xc8\x9bei, care nu poate fi acceptat\xc4\x83 de b\xc4\x83nci\xe2\x80\x9d._NEWLINE_Ziarul New World titra: \xe2\x80\x9eToat\xc4\x83 lumea cite\xc8\x99te poemul \xc8\x99i-l laud\xc4\x83... just, credem noi, pentru c\xc4\x83 ne pare plin de originalitate \xc8\x99i putere.\xe2\x80\x9d The Pennsylvania Inquirer l-a retip\xc4\x83rit cu titlul \xe2\x80\x9eUn poem frumos\xe2\x80\x9d. Elizabeth Barrett i-a scris lui Poe: \xe2\x80\x9e\xc2\xabCorbul\xc2\xbb dumitale a produs o senza\xc8\x9bie, o groaz\xc4\x83 temporar\xc4\x83, aici \xc3\xaen Anglia. Unii dintre prietenii mei sunt cuprin\xc8\x99i de fric\xc4\x83, iar al\xc8\x9bii de muzicalitate. Am auzit de persoane b\xc3\xa2ntuite de \xc2\xabNevermore\xc2\xbb\xe2\x80\x9d. Datorit\xc4\x83 popularit\xc4\x83\xc8\x9bii, Poe a fost invitat s\xc4\x83 recite \xe2\x80\x9eCorbul\xe2\x80\x9d \xc3\xaen cadrul adun\xc4\x83rilor sociale publice \xc8\x99i private. \xc3\x8entr-un salon de lectur\xc4\x83, un invitat a spus: \xe2\x80\x9ea-l auzi [pe Poe] rostind Corbul... este un eveniment unic\xe2\x80\x9d. Unii care l-au v\xc4\x83zut au descris astfel acel eveniment: \xe2\x80\x9eF\xc4\x83cea lumina l\xc4\x83mpilor at\xc3\xa2t de mic\xc4\x83 \xc3\xaenc\xc3\xa2t camera era aproape \xc3\xaentunecat\xc4\x83, apoi, st\xc3\xa2nd \xc3\xaen mijlocul apartamentului recita... cu cele mai melodioase voci... At\xc3\xa2t de \xc3\xaenc\xc3\xa2nt\xc4\x83toare era puterea lui de cititor, c\xc4\x83 auditoriului \xc3\xaei era fric\xc4\x83 s\xc4\x83 respire ca nu cumva vraja fermecat\xc4\x83 s\xc4\x83 fie rupt\xc4\x83\xe2\x80\x9d. Au ap\xc4\x83rut parodii, \xc3\xaen special la Boston, New York \xc8\x99i Philadelphia, purt\xc3\xa2nd nume ca \xe2\x80\x9eThe Craven\xe2\x80\x9d (\xe2\x80\x9eFricosul\xe2\x80\x9d), \xe2\x80\x9eThe Gazelle\xe2\x80\x9d (\xe2\x80\x9eGazela\xe2\x80\x9d), \xe2\x80\x9eThe Whippoorwill\xe2\x80\x9d (\xe2\x80\x9eCaprimulgul \xc8\x9bip\xc4\x83tor\xe2\x80\x9d) \xc8\x99i \xe2\x80\x9eThe Turkey\xe2\x80\x9d (\xe2\x80\x9eCurcanul\xe2\x80\x9d). O parodie, \xe2\x80\x9eThe Pole-Cat\xe2\x80\x9d, a atras aten\xc8\x9bia avocatului Andrew Johnston, care i-a trimis-o lui Abraham Lincoln. Cu toate c\xc4\x83 Lincoln a recunoscut c\xc4\x83 a r\xc3\xa2s din toat\xc4\x83 inima, el nu citise p\xc3\xa2n\xc4\x83 atunci \xe2\x80\x9eCorbul\xe2\x80\x9d. Totu\xc8\x99i, Lincoln avea s\xc4\x83 citeasc\xc4\x83 originalul \xc3\xaen cele din urm\xc4\x83 \xc8\x99i s\xc4\x83-l memoreze._NEWLINE_\xe2\x80\x9eCorbul\xe2\x80\x9d a fost l\xc4\x83udat de scriitori precum William Gilmore Simms \xc8\x99i Margaret Fuller, cu toate c\xc4\x83 a fost criticat de William Butler Yeats care l-a numit \xe2\x80\x9enesincer \xc8\x99i vulgar... execut\xc4\x83 un truc de ritm\xe2\x80\x9d. Transcendentalistul Ralph Waldo Emerson a scris: \xe2\x80\x9eNu v\xc4\x83d nimic \xc3\xaen el [poem]\xe2\x80\x9d. Un critic de la Southern Quarterly Review a scris \xc3\xaen iulie 1848 c\xc4\x83 poemul a fost stricat de \xe2\x80\x9eo extravagan\xc8\x9b\xc4\x83 s\xc4\x83lbatic\xc4\x83 \xc8\x99i o pasiune dezl\xc4\x83n\xc8\x9buit\xc4\x83\xe2\x80\x9d \xc8\x99i c\xc4\x83 lucruri nesemnificative precum b\xc4\x83tutul la u\xc8\x99\xc4\x83 \xc8\x99i o perdea ce flutur\xc4\x83 ar afecta numai \xe2\x80\x9eun copil ce a fost speriat p\xc3\xa2n\xc4\x83 la limita idio\xc8\x9beniei de pove\xc8\x99ti groaznice cu fantome\xe2\x80\x9d. Un scriitor anonim, folosind pseudonimul \xe2\x80\x9eOutis\xe2\x80\x9d a sugerat \xc3\xaen Evening Mirror c\xc4\x83 poemul a fost plagiat dup\xc4\x83 un poem numit \xe2\x80\x9eThe Bird of the Dream\xe2\x80\x9d, scris de un autor necunoscut. Scriitorul anonim a prezentat 18 similitudini \xc3\xaentre opere ca r\xc4\x83spuns la acuza\xc8\x9biile de plagiat aduse de Poe contra lui Henry Wadsworth Longfellow. S-a vehiculat teoria c\xc4\x83 Outis era de fapt Cornelius Conway Felton, dac\xc4\x83 nu chiar Poe \xc3\xaensu\xc8\x99i. Dup\xc4\x83 moartea lui Poe, prietenul acestuia, Thomas Holley Chivers, a declarat c\xc4\x83 poemul a fost plagiat dup\xc4\x83 una din operele sale. El a sus\xc8\x9binut c\xc4\x83 poetul a fost inspirat de folosirea metrului pentru poem \xc8\x99i al laitmotivului \xe2\x80\x9enevermore\xe2\x80\x9d._NEWLINE_\xe2\x80\x9eCorbul\xe2\x80\x9d a influen\xc8\x9bat multe crea\xc8\x9bii moderne precum Lolita (1955) de Vladimir Nabokov, The Jewbird (1963) \xc8\x99i The Parrot Who Knew Papa (1976) de Ray Bradbury. Referiri asupra poemului s-au f\xc4\x83cut adesea \xc3\xaen cultura popular\xc4\x83 prin intermediul filmelor, televiziunii, muzicii etc."